Σάυρους Άντλερ

Ο **Σάυρους Άντλερ** (αγγλ. *Cyrus Adler*, 13 Σεπτεμβρίου 1863 &ndash; 7 Απριλίου 1940) ήταν Αμερικανός πανεπιστημιακός των εβραϊκών σπουδών και παράγοντας θρησκευτικών ιδρυμάτων.

Ο Άντλερ ήταν γιος του εμπόρου και ιδιοκτήτη φυτείας Σάμιουελ Άντλερ και της συζύγου του Σάρα Σούλτσμπεργκερ και γεννήθηκε στο Βαν Μπιούρεν (Άρκανσω), αλλά το επόμενο έτος η οικογένεια μετεγκαταστάθηκε στη Φιλαδέλφεια (Πενσυλβάνια) και το 1879, σε ηλικία 16 ετών, ο Σάυρους εγγράφηκε στο Πανεπιστήμιο της Πενσυλβάνια, από όπου απεφοίτησε το 1883. Στη συνέχεια ειδικεύθηκε στις Ανατολικές σπουδές στο Πανεπιστήμιο Τζονς Χόπκινς, από όπου έλαβε το διδακτορικό του, το πρώτο σε όλες τις ΗΠΑ που είχε θεματική τις σημιτικές σπουδές, το έτος 1887. Στη συνέχεια διορίσθηκε λέκτορας στις σημιτικές γλώσσες και προάχθηκε σε αναπληρωτή καθηγητή το 1890. Διετέλεσε απεσταλμένος στη Μέση Ανατολή για λογαριασμό της Διεθνούς Εκθέσεως του Σικάγου και πέρασε 16 μήνες στην Οθωμανική Αυτοκρατορία, την Αίγυπτο, την Τύνιδα, το Αλγέρι και το Μαρόκο, συλλέγοντας εκθέματα. Επί πολλά χρόνια εργάσθηκε στο Ίδρυμα Σμιθσόνιαν στην Ουάσινγκτον, στα πεδία της αρχαιολογίας και των σημιτικών μελετών, υπηρετώντας ως ο Βιβλιοθηκονόμος του ιδρύματος από τον Δεκέμβριο του 1892 μέχρι το 1905 (δίδασκε στο Πανεπιστήμιο Τζονς Χόπκινς μέχρι το 1893). Το 1895, μετά από χρόνια έρευνας, εντόπισε τη Βίβλο του Τζέφερσον και την αγόρασε για λογαριασμό του Σμιθσόνιαν από τη δισεγγονή τού Τόμας Τζέφερσον. 

Διορίσθηκε καθηγητής της βιβλικής αρχαιολογίας στο Ιουδαϊκό Θεολογικό Σεμινάριο Αμερικής στη Νέα Υόρκη και μετέπειτα διετέλεσε πρύτανής του. Διετέλεσε επίσης πρόεδρος της Αμερικανικής Εβραϊκής Ιστορικής Εταιρείας, ενώ το 1900 εκλέχθηκε μέλος της Αμερικανικής Φιλοσοφικής Εταιρείας.

Αργότερα ο Άντλερ αναμίχθηκε ενεργά στην ίδρυση και τη διοίκηση διάφορων εβραϊκών ιδρυμάτων, όπως της Εταιρείας Εβραϊκών Εκδόσεων, της Αμερικανικής Εβραϊκής Επιτροπής (πρόεδρός της από το 1929 έως το 1940) και της Ηνωμένης Συναγωγής Αμερικής. Υπήρξε συντάκτης στην ''Εβραϊκή Εγκυκλοπαίδεια'' και μέλος της επιτροπής που μετέφρασε την Εβραϊκή Βίβλο στην αγγλική για λογαριασμό της Εταιρείας Εβραϊκών Εκδόσεων (εκδόθηκε το 1917). Συνέγραψε πολλά λήμματα και στη *[[New International Encyclopedia]]*, ενώ τα πολλά επιστημονικά κείμενά του περιλαμβάνουν άρθρα πάνω στη συγκριτική θρησκειολογία, την ασσυριολογία και τη φιλολογία των σημιτικών γλωσσών.

Ο Άντλερ ήταν έγγαμος, με τη Ρέισι Φρήντενγουολντ, από το 1905, με την οποία απέκτησαν μία κόρη, τη Σάρα. Ο Σάυρους Άντλερ πέθανε στη Φιλαδέλφεια σε ηλικία 76 ετών. Το αρχείο του φυλάσσεται στο Κέντρο Προχωρημένων Ιουδαϊκών Μελετών του Πανεπιστημίου της Πενσυλβάνια.

## Παραπομπές


## Πηγές
* Το λήμμα «Άντλερ Κύρος» στη *Νέα Ελληνική Εγκυκλοπαίδεια* «Χάρη Πάτση», τόμος 6
* Jacobs, Joseph: το λήμμα «Adler, Cyrus» στην *Jewish Encyclopedia* online
* 
* Schwartz, Shuly Rubin: *The Emergence of Jewish Scholarship in America: The Publication of the Jewish Encyclopedia*, στη σειρά Monographs of the Hebrew Union College, νο. 13, Hebrew Union College Press, Cincinnati 1991, ISBN 0-87820-412-1

## Βιβλιογραφία
* Adler, Cyrus: *I Have Considered the Days*, The Jewish Publication Society of America, Φιλαδέλφεια 1941
* Neuman, Abraham A.: *Cyrus Adler: A Biographical Sketch*, εκδ. The American Jewish Committee, Νέα Υόρκη 1942

Κατηγορία:Εγκυκλοπαιδιστές
Κατηγορία:Αμερικανοί συγγραφείς
Κατηγορία:Αμερικανοί μεταφραστές
Κατηγορία:Αμερικανοεβραίοι